Diari Oficial de la Generalitat Valenciana


Sumari del DOGV 10280, del 24-12-2024 (2024/13186)

RESOLUCIÓ de 24 d’octubre de 2024, per la qual s’aproven les bases reguladores dels Premis Participa-Acció, i la convocatòria de la IV edició per a l’exercici 2024.
--------------------------------------------------------------------------------------------------------------------------------------------------------------------

### Dades del document

Número de DOGV
:   10616

Data del DOGV
:   24-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/13753

CVE
:   MRSL-X-3595-19548

Data del document
:   24-10-2024

Organisme emissor
:   Presidència de la Generalitat

Tipus de document
:   Resolució

Anàlisi jurídica

La participació ciutadana en la gestió pública reforça la posició activa de la ciutadania com a membre de les seues comunitats, permet l’expressió i defensa dels seus interessos, l’aprofitament de les seues experiències i la potenciació de les seues capacitats, per a contribuir d’esta manera a millorar la qualitat de vida de la població.

El nostre bloc de constitucionalitat advoca per la promoció de la participació ciutadana. Així ho reconeixen la Constitució Espanyola, en els articles 9.2 i 23.1, en el marc d’una societat democràtica avançada, i els estatuts d’autonomia, que s’han pronunciat amb rotunditat en reconéixer el dret a la bona administració incorporant el foment de la participació ciutadana. Per la seua banda, l’Estatut d’Autonomia de la Comunitat Valenciana, en l’article 9.4, regula el dret a la participació de tota la ciutadania valenciana en la vida política, econòmica, cultural i social de la Comunitat Valenciana, matisant que es pot exercir tal dret de manera individual o col·lectiva. A més, establix que la Generalitat promourà la participació dels agents socials i del conjunt de la societat civil en els assumptes públics.

En este marc, la Generalitat assumix el repte d’impulsar una política d’innovació democràtica, entenent que una major participació, com a complement i millora del sistema representatiu, promou la corresponsabilitat social, enriquix les decisions públiques en incorporar tota la riquesa dels coneixements i les experiències de la ciutadania, i millora l’eficàcia de l’actuació pública i possibilita unes polítiques més adequades a les necessitats i demandes socials.

Este esperit s’ha plasmat en la recent Llei 4/2023, de 13 d’abril, de la Generalitat, de participació ciutadana i foment de l’associacionisme de la Comunitat Valenciana, publicada en el *Diari Oficial de la Generalitat Valenciana*  número 9579, de 20 d’abril de 2023, que regula un nou marc de la participació de la ciutadania i les entitats ciutadanes en els assumptes públics i reconeix el paper primordial de l’associacionisme en la pertinència i l’eficàcia de les polítiques públiques a la Comunitat Valenciana. Esta llei és aplicable també a les entitats locals a les quals s’identifica com a coactors fonamentals en la implantació de les polítiques de participació en el nostre territori.

La nova llei, en l’article 49, establix l’obligatorietat de foment i reconeixement de les bones pràctiques en matèria de participació ciutadana mitjançant la concessió de premis a projectes fets per entitats, persones o centres docents, que aporten valor i innovació a favor de la participació ciutadana i de l’associacionisme participatiu.

La participació ciutadana és competència de la Presidència de la Generalitat, en virtut del que es disposa en l’article 2 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions.

Per la seua banda, l’article 6 del Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, disposa que la Direcció General de Transparència i Participació exercix les funcions establides en l’article 70 de la Llei 5/1983, de 30 de desembre, del Consell, i les altres previstes en l’ordenament jurídic, en matèria de potenciació i coordinació de les polítiques del Consell en matèria de transparència en l’activitat pública i la participació ciutadana.

En un sentit més concret es pronuncia l’article 4 del Decret 131/2023, de 10 d’agost, del Consell, d’aprovació del Reglament orgànic i funcional de la Presidència de la Generalitat, en la lletra b) del qual se li atribuïx, a la Direcció General de Transparència i Participació, la competència en matèria de programació, gestió i coordinació de les polítiques del Consell en matèria de participació ciutadana. La seua missió és propiciar una major implicació i participació de la ciutadania en la construcció i l’avaluació de les polítiques públiques.

Els Premis Participa-Acció s’arrepleguen actualment en el Pla estratègic de subvencions de la Presidència de la Generalitat i els seus organismes públics per al període 2024-2026, aprovat per Resolució de 15 de març de 2024, de la Presidència de la Generalitat (DOGV 9813, de 21 de març de 2024), d’acord amb la normativa d’aplicació i el compliment dels objectius d’estabilitat pressupostària. La convocatòria dels premis corresponents a 2024 apareix reflectida en la Llei 8/2023, de 27 de desembre, de pressupostos de la Generalitat per a l’exercici 2024.

En virtut del que s’establix en l’article 164.1.*e*  de la Llei 1/2015, de 6 de febrer, d’hisenda pública, del sector públic instrumental i de subvencions, quan les bases tinguen naturalesa d’acte administratiu, es podran aprovar conjuntament les bases i la convocatòria quan així ho considere el centre directiu proponent, amb informe justificatiu previ, en atenció a l’especificitat, material o temporal, de les ajudes que s’atorguen.

Sobre la base del que s’ha exposat anteriorment, esta resolució preveu l’aprovació conjunta de les bases reguladores dels Premis Participa-Acció, i la convocatòria de la seua IV edició per a l’exercici 2024, amb la Direcció General de Transparència i Participació com a centre directiu competent per a la tramitació d’estos.

L’objectiu d’estos premis és reconéixer les bones pràctiques participatives dutes a terme per entitats locals, entitats ciutadanes, centres docents i ciutadania (persones físiques) que incentiven la participació ciutadana i/o enfortisquen l’associacionisme en el territori de la Comunitat Valenciana.

Es considera que el reconeixement i la difusió de les millors iniciatives participatives fetes a la Comunitat Valenciana contribuïxen al foment i la promoció de la participació ciutadana i de l’associacionisme, per a complir així els mandats legals referits amb anterioritat. A més, la visibilització de les experiències participatives premiades permet que siguen compartides amb el conjunt de la societat i en conseqüència es facilite la creació d’una xarxa col·laborativa i participativa.

Els premis per a concedir en la corresponent convocatòria no estan subjectes a la política de la competència de la Unió Europea en matèria d’ajudes públiques i, per tant, no precisen notificació a la Comissió Europea, per no reunir els requisits de l’article 107.1 del Tractat de funcionament de la Unió Europea, ja que per raó de la qualitat de les administracions o entitats beneficiàries i de l’objecte dels premis, estes accions subvencionables no afecten la competència, ni els intercanvis comercials entre els estats membres, i tampoc afavorixen determinades empreses o produccions. Per tant, amb la percepció dels premis esmentats no hi ha cap avantatge econòmic, ni desenvolupament d’activitat econòmica en el mercat relacionada amb l’oferta de béns i servicis, que permeten la possibilitat de falsejament de la competència que afecte els intercanvis comercials entre estats membres, als efectes que assenyala el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.

La Resolució de 8 de novembre de 2023, del president de la Generalitat, per la qual delega determinades atribucions en diferents òrgans de la Presidència, disposa en el seu apartat primer lletra *e*  que es delega en la persona titular de la Secretaria Autonòmica de Relacions Institucionals i Transparència la convocatòria d’ajudes i subvencions a les quals es referix el títol X de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en l’àmbit funcional propi que té delegat.

Per raons tècniques i jurídiques, en la present resolució s’aproven simultàniament les bases reguladores i la convocatòria, motiu pel qual és procedent l’avocació de la competència per a aprovar la convocatòria, segons disposa l’article 10 de la Llei 40/2015, d’1 d’octubre, de règim jurídic del sector públic, que establix que “Els òrgans superiors podran avocar per a si el coneixement d’un o diversos assumptes la resolució dels quals corresponga ordinàriament o per delegació als seus òrgans administratius dependents, quan circumstàncies d’índole tècnica, econòmica, social, jurídica o territorial ho facen convenient. En els supòsits de delegació de competències en òrgans no dependents jeràrquicament, el coneixement d’un assumpte podrà ser avocat únicament per l’òrgan delegant. En tot cas, l’avocació es farà mitjançant acord motivat que haurà de notificar-se als interessats en el procediment, si n’hi ha, amb anterioritat o simultàniament a la resolució final que es dicte. Contra l’acord d’avocació no cabrà recurs, encara que podrà impugnar-se en el que, si és el cas, s’interpose contra la resolució del procediment”.

Pel que fa a la convocatòria que s’aprova per esta resolució, arreplega tots els aspectes a què es referix  l’article 166, de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

En tot el que no regula esta resolució, s’haurà de tindre en compte el que es disposa en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i en els preceptes bàsics de la Llei 38/2003, de 17 de novembre, general de subvencions (d’ara en avant LGS), i del Reglament de la Llei general de subvencions, aprovat pel Reial decret 887/2006, de 21 de juliol.

Per tot el que s’ha exposat, complits els tràmits procedimentals oportuns, en virtut de les facultats conferides en els articles 160 i 165 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en el Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat, i en el Decret 131/2023, de 10 d’agost, del Consell, d’aprovació del Reglament orgànic i funcional de la Presidència de la Generalitat.

RESOLC

*Primer. Bases reguladores*

1. Aprovar les bases reguladores dels Premis Participa-Acció, incloses com a annex I d’esta resolució.

2. En virtut del que es disposa en l’article 165.1, de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, les presents bases reguladores tenen naturalesa d’acte administratiu i els seus efectes no podran superar la vigència del pla estratègic de subvencions en el qual s’integren.

*Segon. Convocatòria*

Avocar la competència per a dictar la resolució de convocatòria i convocar la IV Edició dels Premis Participa-Acció per a l’exercici 2024, segons el que s’establix en l’annex II d’esta resolució.

*Tercer. Finançament*

El pressupost destinat a finançar la IV Edició dels Premis Participa-Acció ascendirà a 23.000,00 euros com a màxim, a càrrec de l’aplicació pressupostària F57866005 112H00, capítol IV, línia de subvenció S0512 dels pressupostos de la Generalitat per a 2024.

*Quart. Efectes*

La present resolució tindrà efecte des de l’endemà de la publicació en el *Diari Oficial de la Generalitat Valenciana.*

Contra la present resolució, que posa fi a la via administrativa, es podrà interposar recurs potestatiu de reposició, davant el mateix òrgan que l’ha dictat, en el termini d’un mes a comptar de l’endemà de la publicació d’esta, segons el que s’establix en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques (d’ara en avant LPAC), o es podrà interposar directament un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l’endemà de la publicació d’esta, de conformitat amb el que s’establix en els articles 10.1.*a*  i 46.1 de la Llei 29/1998, de 13 de juliol, reguladora de la jurisdicció contenciosa administrativa.

Tot això, sense que puguen simultaniejar-se els dos recursos i sense perjuí que les entitats i persones interessades puguen exercitar qualsevol altra via que estimen oportuna.

  

València, 24 d'octubre de 2024

Carlos Mazón Guixot

President de la Generalitat

Esta disposició conté annexos. Consulteu-ne la versió en PDF.